আমির হোসেন খান

আমির হোসেন খান একজন বাংলাদেশী পদার্থবিজ্ঞানী, শিক্ষাবিদ, লেখক ও অধ্যাপক ছিলেন। তিনি দীর্ঘদিন জাহাঙ্গীরনগর বিশ্ববিদ্যালয়ে অধ্যাপক হিসেবে এবং কুমিল্লা বিশ্ববিদ্যালয়ের উপাচার্য হিসেবে দায়িত্ব পালন করেছেন। উচ্চমাধ্যমিক স্তরের পদার্থবিজ্ঞান পাঠ্যপুস্তক রচনা করে তিনি খ্যাতি অর্জন করেন।

 কর্মজীবন 
আমির হোসেন খান জাহাঙ্গীরনগর বিশ্ববিদ্যালয়ের পদার্থবিজ্ঞান বিভাগের অধ্যাপক ছিলেন। ১৯৯৯ সালে তিনি বিশ্ববিদ্যালয়টির ছাত্র কল্যাণ ও কাউন্সেলিং কেন্দ্রের পরিচালক নিযুক্ত হন। ২০০৯ সালের ২৩ নভেম্বর বাংলাদেশের তৎকালীন রাষ্ট্রপতি তাকে কুমিল্লা বিশ্ববিদ্যালয়ের উপাচার্য নিযুক্ত করেন। ২০১৩ সালের ২২ নভেম্বর পর্যন্ত তিনি এ দায়িত্ব পালন করেন এবং এরপর আলী আশরাফ তার স্থলাভিষিক্ত হন। তিনি মাওলানা ভাসানী বিজ্ঞান ও প্রযুক্তি বিশ্ববিদ্যালয়ের রিজেন্ট বোর্ডের একজন সদস্য ছিলেন।

উচ্চ মাধ্যমিক স্তরের শিক্ষার্থীদের জন্য তিনি মোহাম্মদ ইসহাক ও মো. নজরুল ইসলামের সাথে যৌথভাবে পদার্থবিজ্ঞান ১ম ও ২য় পত্রের পাঠ্যপুস্তক রচনা করেন।

 ব্যক্তিগত জীবন 
আমির হোসেন খানের গ্রামের বাড়ি মুন্সীগঞ্জ জেলায়। তিনি এক ছেলে ও এক মেয়ের জনক। তার ছেলে আসিফ হোসেন খান একজন অধ্যাপক। তার মেয়ে রিসালা তাসিন খান জাহাঙ্গীরনগর বিশ্ববিদ্যালয়ের আই.আই. টি এর অধ্যাপক।

 মৃত্যু 
আমির হোসেন খান ২০২৪ সালের ১৪ মার্চ নিউমোনিয়ায় আক্রান্ত হয়ে ঢাকার স্কয়ার হাসপাতালে মৃত্যুবরণ করেন। তিনি হৃদরোগে আক্রান্ত ছিলেন। জাহাঙ্গীরনগর বিশ্ববিদ্যালয় মাঠে ও অরুণা পল্লী জামে মসজিদে জানাজা শেষে তাকে অরুণা পল্লী কবরস্থানে দাফন করা হয়।

 আরও দেখুন 
 এমরান কবির চৌধুরী
 সরোজ কান্তি সিংহ হাজারী

 তথ্যসূত্র 

বিষয়শ্রেণী:জন্মের বছর অনুপস্থিত
বিষয়শ্রেণী:২০২৪-এ মৃত্যু
বিষয়শ্রেণী:মুন্সীগঞ্জ জেলার ব্যক্তি
বিষয়শ্রেণী:বাংলাদেশী মুসলিম
বিষয়শ্রেণী:বাংলাদেশী শিক্ষাবিদ
বিষয়শ্রেণী:বাংলাদেশী পদার্থবিজ্ঞানী
বিষয়শ্রেণী:বাংলাদেশী বিজ্ঞান লেখক
বিষয়শ্রেণী:কুমিল্লা বিশ্ববিদ্যালয়ের উপাচার্য
বিষয়শ্রেণী:জাহাঙ্গীরনগর বিশ্ববিদ্যালয়ের শিক্ষক
বিষয়শ্রেণী:বাংলাদেশ বিজ্ঞান একাডেমির ফেলো
বিষয়শ্রেণী:বাংলাদেশী পাঠ্যপুস্তক লেখক